CELEX: 52018PC0563
Language: sk
Date: 2018-07-31
Title: Návrh VYKONÁVACIE ROZHODNUTIE RADY, ktorým sa vymenúvajú členovia výberovej komisie stanovenej v článku 14 ods. 3 nariadenia (EÚ) 2017/1939

EURÓPSKA KOMISIA
            V Bruseli31. 7. 2018
            COM(2018) 563 final
            2018/0296(NLE)
            Návrh
            VYKONÁVACIE ROZHODNUTIE RADY,
            ktorým sa vymenúvajú členovia výberovej komisie stanovenej v článku 14 ods. 3 nariadenia (EÚ) 2017/1939
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Nariadenie Rady (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry, bolo prijaté 12. októbra 2017 a nadobudlo účinnosť 20. novembra 2017
                     1
                  . V súlade s článkom 20 uvedeného nariadenia je Komisia zodpovedná za zriadenie a počiatočné administratívne fungovanie Európskej prokuratúry dovtedy, kým Európska prokuratúra nebude schopná plniť vlastný rozpočet. Komisia vyvíja všetko potrebné úsilie na zabezpečenie rýchleho zriadenia Európskej prokuratúry. V súlade s článkom 120 nariadenia sa Komisia zameriava na to, aby Európska prokuratúra po trojročnej prípravnej fáze začala svoju činnosť do konca roka 2020.
               
               
                  Kľúčovým aspektom začatia činnosti Európskej prokuratúry je výber a vymenovanie jej pracovníkov, najmä generálneho európskeho prokurátora a európskych prokurátorov. Na účely výberu generálneho európskeho prokurátora a európskych prokurátorov Európskej prokuratúry sa v článku 14 ods. 3 nariadenia (EÚ) 2017/1939 uvádza, že Rada stanoví pravidlá fungovania výberovej komisie a prijme rozhodnutie, ktorým na návrh Komisie vymenuje jej členov. Na tento účel Komisia 25. mája 2018 prijala návrh vykonávacieho rozhodnutia Rady s prílohou, v ktorej sa stanovujú pravidlá fungovania výberovej komisie
                     2
                  .
               
               
                  S cieľom zriadiť výberovú komisiu stanovenú v článku 14 ods. 3 nariadenia (EÚ) 2017/1939 Komisia navrhuje vykonávacie rozhodnutie Rady na účely vymenovania členov výberovej komisie. V súlade s článkom 14 ods. 3 nariadenia (EÚ) 2017/1939 Komisia navrhuje dvanásť členov výberovej komisie, vybraných spomedzi bývalých členov Súdneho dvora a Dvora audítorov, bývalých národných členov Eurojustu, členov najvyšších súdnych orgánov členských štátov alebo prokuratúr členských štátov a uznávaných odborníkov v oblasti práva. Jednu z vybraných osôb navrhol Európsky parlament 31. mája 2018. Komisia zohľadnila potrebu zabezpečiť rovnováhu, pokiaľ ide o geografické rozloženie, zastúpenie mužov a žien a znalosť právnych systémov členských štátov, ktoré sa zúčastňujú na činnosti Európskej prokuratúry.
               
            
            
               •Súlad s existujúcimi ustanoveniami v tejto oblasti politiky
            
            
               
                  Zriadenie Európskej prokuratúry sa stanovuje v článku 86 Zmluvy o fungovaní Európskej únie (ZFEÚ). Európska prokuratúra bude prvým orgánom EÚ s právomocami vyšetrovať a trestne stíhať trestné činy, ktoré poškodzujú finančné záujmy Únie, a bude úplne novým subjektom v európskej justičnej oblasti. Očakáva sa, že existencia Európskej prokuratúry povedie k dôslednejšej a účinnejšej politike trestného stíhania zločinov, ktoré ovplyvňujú rozpočet EÚ, čo povedie k väčšiemu počtu trestných stíhaní, odsúdení a vyššej úrovni vymáhania podvodne čerpaných finančných prostriedkov Únie.
               
               
                  Predložením tohto návrhu vykonávacieho rozhodnutia Rady, ktorým sa vymenúvajú členovia komisie určenej na výber generálneho európskeho prokurátora a európskych prokurátorov Európskej prokuratúry, si Komisia plní svoju povinnosť podľa článku 14 ods. 3 nariadenia (EÚ) 2017/1939. Tento návrh umožňuje zriadiť výberovú komisiu, a tým aj začať s požadovanými postupmi výberu a vymenovania generálneho európskeho prokurátora a európskych prokurátorov Európskej prokuratúry. Tento návrh je preto plne v súlade s existujúcimi ustanoveniami v príslušnej oblasti politiky.
               
            
            
               •Súlad s ostatnými politikami Únie
            
            
               
                  Táto iniciatíva je v súlade s ostatnými politikami Únie a legislatívnym vývojom zameraným na posilnenie ochrany finančných záujmov Únie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh je založený na článku 291 ZFEÚ v spojení s článkom 14 ods. 3 nariadenia Rady (EÚ) 2017/1939.
               
            
            
               •Subsidiarita (v prípade inej ako výlučnej právomoci)
            
            
               
                  V súlade s článkom 14 ods. 3 nariadenia (EÚ) 2017/1939 je Komisia zo zákona povinná predložiť návrh na vymenovanie členov výberovej komisie Radou. Tento návrh nadväzuje na návrh Komisie na vykonávacie rozhodnutie Rady s prílohou, v ktorej sa stanovujú pravidlá fungovania výberovej komisie. Tento návrh je nevyhnutným predpokladom zriadenia výberovej komisie v záujme rýchleho výberu a vymenovania generálneho európskeho prokurátora a európskych prokurátorov Európskej prokuratúry.
               
            
            
               •Proporcionalita
            
            
               
                  Tento návrh sa obmedzuje na to, čo je nevyhnutné na dosiahnutie navrhovaných cieľov, a preto je v súlade so zásadou proporcionality. Tento návrh priamo súvisí s nadobudnutím účinnosti nariadenia (EÚ) 2017/1939 a je nevyhnutný na zabezpečenie rýchleho zriadenia Európskej prokuratúry.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
         
         
            
               •Hodnotenia ex post/kontroly vhodnosti existujúcich právnych predpisov
            
            
               
                  Vzhľadom na cielený a obmedzený charakter tohto návrhu a skutočnosť, že je v súlade s povinnosťou, ktorá bola Komisii uložená článkom 14 ods. 3 nariadenia Rady 2017/1939, neboli vykonané hodnotenia ex post, konzultácie so zainteresovanými stranami ani posúdenie vplyvu.
               
            
            
               4.VPLYV NA ROZPOČET
            
            
               
                  Tento návrh nemá vplyv na rozpočet.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               Vzhľadom na povahu tohto návrhu neexistuje v súvislosti s týmto opatrením žiadny plán vykonávania.
            
            
               •Vysvetľujúce dokumenty (v prípade smerníc)
            
            
               
                  Tento návrh si nevyžaduje vysvetľujúce dokumenty o transpozícii.
               
            
            
               •Podrobné vysvetlenie konkrétnych ustanovení návrhu
            
            
               
                  V článku 1 sa stanovuje, že uvedených dvanásť osôb sa vymenúva za členov výberovej komisie stanovenej v článku 14 ods. 3 nariadenia (EÚ) 2017/1939 na obdobie štyroch rokov odo dňa nadobudnutia účinnosti uvedeného v článku 2.
               
            
            
               2018/0296 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa vymenúvajú členovia výberovej komisie stanovenej v článku 14 ods. 3 nariadenia (EÚ) 2017/1939
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry, a najmä na jeho článok 14 ods. 3,
            
            
               so zreteľom na návrh Európskej komisie,
            
            
               keďže:
            
         
         
            
               (1)Podľa článku 14 ods. 3 nariadenia (EÚ) 2017/1939 sa má zriadiť výberová komisia s cieľom vypracovať užší zoznam kvalifikovaných kandidátov na pozíciu generálneho európskeho prokurátora a poskytnúť odôvodnené stanovisko ku kvalifikácii kandidátov na posty európskych prokurátorov.
            
            
               (2)V nariadení (EÚ) 2017/1939 sa stanovuje, že Európsky parlament a Rada na základe vzájomnej dohody vymenujú generálneho európskeho prokurátora z užšieho zoznamu kvalifikovaných kandidátov zostaveného výberovou komisiou.
            
            
               (3)V nariadení (EÚ) 2017/1939 sa takisto stanovuje, že Rada vymenuje každého európskeho prokurátora spomedzi troch kandidátov nominovaných každým členským štátom po doručení odôvodneného stanoviska výberovej komisie.
            
            
               (4)Výberová komisia by mala preskúmať prihlášky na pozíciu generálneho európskeho prokurátora a na pozície európskych prokurátorov so zreteľom na požiadavky stanovené v článku 14 ods. 2 resp. v článku 16 ods. 1 nariadenia (EÚ) 2017/1939 a zároveň preskúmať aj to, či je nezávislosť kandidátov nespochybniteľná.
            
            
               (5)Výberovú komisiu by malo tvoriť dvanásť osôb vybraných spomedzi bývalých členov Súdneho dvora a Dvora audítorov, bývalých národných členov Eurojustu, členov najvyšších súdnych orgánov členských štátov alebo prokuratúr členských štátov a uznávaných odborníkov v oblasti práva.
            
            
               (6)Jedného z členov komisie by mal navrhnúť Európsky parlament. Pán Antonio Mura bol 31. mája 2018 nominovaný Európskym parlamentom za člena výberovej komisie, ktorého má navrhnúť Parlament.
            
            
               (7)Pokiaľ ide o členstvo vo výberovej komisii, Komisia zohľadnila potrebu geografickej vyváženosti, vyváženého zastúpenia mužov a žien a náležitého zastúpenia právnych systémov členských štátov, ktoré sa zúčastňujú na činnosti Európskej prokuratúry.
            
            
               (8)Medzi jedenástimi osobami, ktoré navrhla Komisia, je jeden bývalý člen Súdneho dvora, jeden bývalý člen Dvora audítorov, jeden bývalý národný člen Eurojustu, päť prokurátorov na vysokej úrovni, dvaja členovia najvyšších súdnych orgánov členských štátov a jeden uznávaný odborník v oblasti práva, z toho šesť mužov a päť žien.
            
            
               (9)V článku 14 ods. 3 nariadenia (EÚ) 2017/1939 sa stanovuje, že rozhodnutie o vymenovaní členov výberovej komisie by mala prijať Rada na návrh Komisie.
            
            
               (10)Preto by sa mali vymenovať členovia výberovej komisie,
            
            
               PRIJALA TOTO ROZHODNUTIE:
            
            
               Článok 1
            
            
               Za členov výberovej komisie uvedenej v článku 14 ods. 3 nariadenia (EÚ) 2017/1939 na obdobie štyroch rokov odo dňa nadobudnutia účinnosti uvedeného v článku 2 tohto rozhodnutia sa vymenúvajú tieto osoby:
            
            
            
               pán Peter FRANK
            
            
               pani Ulrike HABERL-SCHWARZ
            
            
               pán Theodoros IOANNIDES
            
            
               pani Saale LAOS
            
            
               pán Jean-Claude MARIN
            
            
               pán Ján MAZÁK
            
         
         
            
               pani María de los ÁNGELES GARRIDO LORENZO
            
            
               pán Marin MRČELA
            
            
               pán Antonio MURA
            
            
               pán Vítor Manuel DA SILVA CALDEIRA
            
            
               pani Martine SOLOVIEFF
            
            
               pani Raija TOIVIAINEN
            
            
               Článok 2
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (Ú. v. EÚ L 283, 31.10.2017, s. 1).
               
               
                  
                     (2)
                  
                        Návrh Komisie na vykonávacie rozhodnutie Rady o pravidlách fungovania výberovej komisie stanovených v článku 14 ods. 3 nariadenia (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry [COM(2018) 318 final z 25. mája 2018].